**ПРИЛОЖЕНИЕ III**

**Механизъм за екипи за бърза гранична намеса (RABIT)**

**Механизмът за екипи за бърза гранична намеса (RABIT)** беше създаден през 2007 г.[[1]](#footnote-1). С него се предоставя оперативна помощ за ограничен период от време на дадена държава членка, която е изправена пред спешен и извънреден натиск на определени места на външните граници, където голям брой граждани на трети държави се опитват да влязат незаконно на територията на държавата членка.

Най-важните характеристики на механизма са:

* трябва да е налице искане от държава членка. Искането се изпраща до Frontex, която разполага с пет дни, за да прецени положението и да реши дали да одобри искането.
* Ако то бъде одобрено, незабавно се изготвя оперативен план, в който се посочват продължителността, задачите и състава на екипите
* Държавите членки са задължени да изпратят гранична охрана, ако бъде поискана такава, освен ако те самите не са изправени пред извънредна ситуация.
* Приемащата държава членка поема ръководството на екипа. Членовете на екипа могат да извършват проверки и наблюдение на границата в съответствие с Кодекса за шенгенските граници. Най-общо те разполагат със същите правомощия като граничната охрана на приемащата държава членка: приемащата държава членка може да одобрява използването на сила и на служебни оръжия (ако изпращащата държава членка също е съгласна).
* Всички разходи, свързани с обучения, учения и разполагане на екипа, се поемат от Frontex (не се поемат основните заплати). В тях са включени разходите за пътуване и настаняване, и надбавките.

Въпреки че механизмът RABIT не е задействан от 2010 г. насам, ежегодно се провеждат учения с цел поддържане на готовността.

|  |
| --- |
| ***Пример: Задействане на механизма RABIT през периода 2010—2011 г.***През 2010 г. Гърция поиска разполагането на RABIT на гръцко-турската граница. Операцията продължи от ноември 2010 г. до март 2011 г. Тя беше проведена вследствие на значителното нарастване на броя на пристигащите лица и успешно доведе до намаляване на броя им, като засечените влизания намаляваха с всеки изминал месец, от пиковия брой от 7 607 души през октомври до 1 632 души през февруари.По време на операцията всяка седмица близо 200 добре обучени командировани офицери от 26 държави членки помагаха на гръцките си колеги при контрола по границите, както и при установяването на самоличността на заловените незаконни имигранти. Операцията помогна също така на гръцките органи да съберат информация относно миграционните маршрути и мрежите за незаконна миграция, които се възползват от отчаяното положение на незаконните имигранти. Освен 7-те превозни средства, оборудвани с термовизионни камери, в оперативните райони бяха разположени 24 патрулни автомобила, 2 автомобила за проверки в Шенгенското пространство, оборудвани с компютърни устройства, 3 минибуса, 1 транспортен автобус и един хеликоптер. Бяха инсталирани също така три мобилни бюра във фургони.От задействането на операцията RABIT в началото на ноември 2010 г. беше отчетено постепенно намаляване на потока от незаконни влизания през съответните гранични зони между Гърция и Турция. През октомври, преди да започне операцията, на гръцко-турската сухопътна граница бяха засечени общо 7 607 души. През ноември операцията докладва за засичането на общо 4 616 влизания, като през декември те намаляха до 3 413. Впоследствие през януари 2011 г. броят им намаля на 2 266, а през февруари 2011 г. на 1 632. **След разгръщането на операцията RABIT броят на незаконните преминавания намаля с около 75 %.** За сравнение общият брой на засечените преминавания за цялата 2010 г., според докладваните от Гърция данни чрез мрежата на Frontex за анализ на риска, е бил 47 706. |

1. Регламент (ЕО) № 863/2007 за установяване на механизъм за създаване на екипи за бърза гранична намеса и за изменение на Регламент (ЕО) № 2007/2004 на Съвета по отношение на този механизъм, и за регулиране на задълженията и правомощията на гост-служителите [↑](#footnote-ref-1)